
Aranybilincs


Gilda von Verden és Harald Hochberg gróf egy augusztusi napon pillantották meg egymást először. Berlin nyugati részének egyik csendes utcájában találkoztak.

Amikor Harald meglátta a felé közeledő karcsú lányalakot, tágra nyílt a szeme. A hódításhoz szokott férfi tekintetével szinte rákényszerítette a lányt, hogy ránézzen, majd fogva tartotta a pillantását, míg az mélyen elpirult.

Éppen egy átkelőhelynél értek egymás mellé. Abban a pillanatban, amikor már egészen közel jártak egymáshoz, egy autó fordult be hirtelen a sarkon, és közvetlenül Gilda mögött suhant el. A lánynak gyorsan félre kellett ugrania, de megcsúszott egy gyümölcshéjon, és bizonyosan elesik, ha Hochberg gróf nem kapja el.

– Karomba hullott a szerencse! – kiáltotta a gróf jókedvűen, és szorosan magához ölelte a karcsú lányt.

Gilda ki akart bontakozni az öleléséből, de ugyanakkor fájdalmasan felkiáltott. Arca egy pillanat alatt elsápadt.

Hochberg gróf megijedt. – Megsérült, kisasszony? – Hangjából eltűnt a tréfás csengés, és aggodalom érződött rajta.

Bármennyire feszélyezte is, Gilda kénytelen volt a karjára támaszkodni. – A lábam… azt hiszem, kificamítottam a bokámat. Kérem, uram, hívna nekem egy taxit? – dadogta.

Ez azonban nem volt olyan egyszerű, hiszen a gróf nem hagyhatta magára ilyen gyámoltalan állapotban. Taxit viszont nem látott, és járókelő sem akadt, akit elküldhetett volna egyért. Kutatva nézett körül, s ekkor megpillantotta a mögöttük levő virágüzletet.

Gyorsan bemutatkozott, de Gilda nem értette a nevét, aztán így szólt: – Engedje meg, hogy egyelőre bekísérjem ebbe az üzletbe, amíg megérkezik az autó.

A lány bólintott, és a férfi karjára támaszkodva el akart indulni az üzlet felé, de a bokájába olyan erős fájdalom hasított, hogy összerezzent, pedig hősiesen összeszorította a fogát. A gróf látta, mennyire szenved. Hirtelen elhatározással lehajolt hozzá.

– Megengedi? Szükség törvényt bont. – Ezzel felemelte, és átvitte az üzletbe.

Az eladónő rögtön felismerte, hogy kisebb baleset történt. Odahozott egy fonott karosszéket, és felajánlotta, hogy telefonon hív egy taxit.

– Kérem, ha nem okoz gondot, mindjárt két autót hívjon – mondta a gróf.

– Máris intézem – felelte az eladónő.

Hochberg gróf lehajolt Gildához. – Most pedig engedje meg, hogy megnézzem a lábát. Biztosan jót tenne, ha rögtön hideg borogatást kapna. Az eladókisasszony talán tud hozni egy vászonkendőt. Ha nem, egy zsebkendő is megteszi.

Minden teketória nélkül letérdelt, és óvatosan lehúzta a finom bőrcipőt a lány sérült lábáról.

Gildának olyan nagy fájdalmai voltak, hogy hálásan hagyta.

A harisnyáját már maga húzta le, aztán Hochberg gróf a kezébe fogta a kis csupasz lábfejet, és megvizsgálta a máris duzzadó bokát. Az eladónő közben vizet és kendőt hozott.

Gilda visszahúzta a lábát a gróf kezéből. – Nem szeretném tovább fárasztani, uram. A kisasszony is fel tudja tenni a borogatást.

Az eladónő készségesen vállalkozott rá, de a gróf kivette a kezéből a benedvesített kendőt. – Engedje meg, hogy befejezzem az irgalmas szamaritánus szerepét, kisasszony – mondta. Gyengéd gonddal helyezte a vizes kendőt a duzzanatra. Kisvártatva meg is érkezett a két autó. Mivel a borogatás enyhítette a fájdalmát, Gilda a maga lábán akart kimenni. Hochberg azonban ezt nem engedte. Tiltakozása ellenére ismét a karjába vette, és kivitte az autóhoz.

Óvatosan leültette a hátsó ülésre, és megtámasztotta a lábát. Az eladónő utána hozta a cipőt és a harisnyát. A gróf átvette őket, kedvtelve nézegette a kis cipőt, majd némi habozás után letette az ülésre. – Kényelmesen ül, kisasszony? – kérdezte.

– Köszönöm, uram. És nagyon köszönöm azt is, hogy ennyit fáradozott értem – felelte Gilda, akinek arcára már visszatért a rózsás szín.

– Még mindig nagyon fáj?

– Nem, már elviselhető – mondta bátran. A gróf mélyen a szemébe nézett. Nyugodt, jóságos pillantásában annyi melegség és gyengédség rejlett, hogy Gilda fiatal szíve beleremegett. Még soha életében nem találkozott férfival, aki ilyen mély benyomást tett volna rá. A gróf tekintete megbénította az akaratát, ugyanakkor jóleső biztonságérzettel töltötte el.

– Elkísérhetem? Hátha otthon nem akad rögtön valaki, aki segíthetne.

– Nem, nem, nagyon köszönöm. Otthon lesz, aki segítsen.

A gróf számított a visszautasításra. – Megmondaná, kérem, a címét, hogy továbbadhassam a sofőrnek? – kérte.

– Kurfürstendamm 42.

A gróf megadta a címet a sofőrnek, aztán meghajolt Gilda előtt. – Akkor mielőbbi gyógyulást kívánok, kisasszony.

– Nagyon köszönöm, uram. Attól tartok, nem tudom meghálálni a jóságát.

A gróf felnevetett. – Talán egy szerencsés véletlen még egyszer az utamba vezeti, és akkor meggyőződhetem róla, hogy ismét biztosan áll a lábán. Ez már jutalom lenne számomra. De voltaképpen már az is jutalom, hogy tehettem önnek egy kis szolgálatot. Viszontlátásra! – Még egyszer meghajolt.

Aztán gyorsan odalépett a másik autóhoz. – Kurfürstendamm 43! Igyekezzen megelőzni az imént elindult autót; az a 42-es szám előtt áll majd meg – mondta a sofőrnek, és beugrott a kocsiba. Amikor elindultak, arra gondolt: Nem mindennap sodor az ember karjába ilyen bájos lányt a véletlen. Nem szeretném szem elől veszíteni.

Amikor kis idő múlva megállt az autója, kiugrott, és intett a sofőrnek, hogy várjon.

Ebben a pillanatban érkezett meg Gilda autója a szomszédos ház elé. A sofőr odament a portásfülkéhez, néhány szót váltott a portással az ablakon át, majd visszatért a kocsihoz.

Hochberg szívesen sietett volna ismét a lány segítségére, de attól tartott, hogy a ház lakói előtt ez kellemetlenül érintené. Alig néhány perc múlva egy inas és egy női alkalmazott jött ki a házból, az autóhoz siettek, és segítettek a fiatal hölgynek kiszállni.

Amint Gilda kiszállt, megpillantotta a grófot. A férfi meghajolt, és még egyszer ránézett azzal a pillantással, amellyel már annyi nő szívét elbűvölte. A lány alig észrevehetően biccentett, aztán elfordult.

Az előcsarnokba érve lifttel ment fel az első emeletre. Ott lakott az özvegy Grabow asszony, Gilda von Verden nevelőanyja. Izgatottan sietett a lány elé. Alacsony, telt termetű hölgy volt, kissé közönséges külsővel.

Nyomban kemény, éles hangon támadt nevelt lányára. – Istenem, Gilda, hogy rám ijesztettél! Mit csináltál a lábaddal? Éppen most, amikor hamarosan Baden-Badenbe akarok utazni kúrára! Nem tudtál volna jobban vigyázni? Most miattad el kell halasztanom az utazást. Hihetetlenül tapintatlan vagy! – zsörtölődött.

Gilda már megszokta ezt az éles, korholó hangot, s csak enyhén összerezzent. – Kérlek, nyugodj meg, mama! Csak egy kicsit kificamítottam a bokámat. Néhány nap alatt rendbe jön, és nyugodtan elutazhatunk.

– Akkor nem kellett volna ennyire rám ijesztened! Azt hittem, isten tudja, mi történt, amikor a portás felszólt, hogy Friedrichnek és Annának kell felhoznia téged. Persze te csak magadra gondolsz, pedig tudod, hogy nekem a legkisebb izgalom is megárt – korholta a kövérkés asszony.

– Bocsáss meg, nem ment másképp, mert nem tudok ráállni a lábamra.

Grabow asszony mindig örült, ha ürügyet talált a zsörtölődésre, és kiadhatta magából örökös rosszkedvét. Az orvos komolyabb szervi betegséget állapított meg nála, és szigorú diétára fogta. Ettől még rosszabb lett a kedve, és megkeserítette a környezete életét. A cselédek azonban nem hagyták ezt szó nélkül. Gilda viszont védtelen áldozat volt, így az idős hölgy minden bosszúságát rajta töltötte ki. Bizonyára most is még sokáig szidta volna, ha az öreg Berta erélyesen ki nem nyitja Gilda szobájának ajtaját ezekkel a szavakkal: – Most már le kell ülnie a kisasszonynak, különben még rosszabbul lesz a lába.

Bertától valamelyest tartott az idős hölgy, így hát tovább zsörtölődve elvonult.

Harald von Hochberg az autója mellett várakozott, amíg Gilda el nem tűnt az alkalmazottakkal. Aztán felnézett a házra, mintha attól várna felvilágosítást a szép ismeretlenről. Rövid habozás után odalépett a portásfülke ablakához. Bevezetésképpen letett egy pénzérmét a portás elé, és így szólt: – Meg tudná mondani, kinél szolgálnak azok az alkalmazottak, akik az imént bementek a házba?

A portás már egy ideje figyelte a fiatalurat, és jól sejtette, hogy valójában a fiatal hölgy felől érdeklődik. – Grabow asszony alkalmazottai voltak, ő a ház tulajdonosa. A fiatal hölgy, akit bekísértek, szegény árva. Akkor vették magukhoz, amikor az úr meghalt. Köztünk szólva, uram, nincs valami jó dolga a kisasszonynak – tette hozzá bizalmasan.

Hochberg megköszönte a felvilágosítást. Beszállt az autóba, és visszaindult.

Hm, szóval afféle társalkodónő. Akkor nem érdemes viszonyt kezdeni vele. Kár, édes teremtés! Volt benne valami üde, ártatlan báj. Ugyan, ostobaság! A nőknél úgyis csak színjáték az egész. Ez is csak egy újabb változat. Alapjában mind egyformák… mind! Ha az ember közelebbről megismeri őket, oda az ábránd. Hát akkor lépjünk túl rajta!

Rágyújtott egy cigarettára, és elhatározta, hogy többé nem gondol a fiatal hölgyre, annál is inkább, mert súlyos gondokkal kellett foglalkoznia. Anyja egyre sürgette, hogy vegyen feleségül egy gazdag nőt, mert anyagi helyzete ezt igencsak szükségessé tette. Eddig vonakodott feladni a szabadságát. Ám egyre szorosabbra húzódott a hurok a nyaka körül. Ráadásul anyja most még a fivérét, Herbert Senden bárót is idehívta, hogy alaposan megmossa az unokaöccse fejét. Erre a fejmosásra sem akart gondolni, így mégis újra megjelent előtte az édes lányarc. A következő napokban többet foglalkoztatta ez a lány, akinek még a nevét sem tudta, mint szerette volna. Valami titokzatos erő vonzotta a Kurfürstendamm 42-es számú ház közelébe. De ellenállt a kísértésnek. Úgy sincs semmi értelme, és nem akarom viszontlátni, gondolta.

A sors útjai azonban kifürkészhetetlenek!


* * *


– Nocsak, hát ön is újra itt van, kedves báró! És javában gúnyolódik kedves embertársain, a fürdővendégeken, mert már megint villámokat szór a tekintete.

– Asszonyom, úgy látom, alaposan szemügyre vett. De örülök, hogy találkozunk. Mi járatban van ilyenkor Baden-Badenben?

– Mi mást csinálhatna egy öregasszony, kedves báró? Unalmában egyik fürdőhelyről a másikra utazik, és örül, ha ilyen kedves régi barátra akad. Ezúttal egy őszi szőlőkúrát szeretnék végigcsinálni. És ön?

– Ugyanez a szándékom, kedves barátnőm. Itt mellettem akad még egy szabad hely, egy kényelmes nádfotel, amellyel megkínálhatom. Őszintén örülnék, ha élvezhetném a társaságát.

– Báró, nem füllent?

– Az én okos, régi barátnőmnek biztosan nem.

Von Marsalis asszony felnevetett, Herbert Senden báró pedig lovagiasan kezet csókolt neki.

– Régi barátnője elfogadja a meghívást, báró. Itt árnyékban ülhetünk, és huzat sincs. A mi korunkban – most magunk között vagyunk, báró – óvakodni kell a huzattól. Ráadásul innen mindenkit láthatunk, aki most itt tartózkodik, amint elhalad előttünk.

– Minket viszont nem lát senki. Erről a terasz mellvédjét díszítő virágok gondoskodnak. Elbújhatunk a virágfürtök mögött.

– Remek, akkor elbújok önnel, kedves báró. A mi korunkban ezt már büntetlenül megtehetjük.

Senden báró végigsimított simára borotvált állán. Keskeny, kifejező szája körül mintha gúnyos mosoly bujkált volna, szeméből azonban az a jóság sugárzott, amely megértéssel fogad minden emberi gyarlóságot. Hatvan év körül járhatott.

– Kedves barátnőm, igazán kérem, ne soroljon bennünket az öregek közé. Azt mondják, az ember annyi idős, amennyinek érzi magát. És azt hiszem, mi ketten még sok fiatallal felvehetjük a versenyt.

– Magunk között vagyunk, báró, nyugodtan bevallhatjuk, hogy azért nem is érezzük magunkat olyan fiatalnak. A szívünk még fiatal maradt, mert egyikünk sem tette túlságosan próbára: ön a kényelmes agglegényéletével, én pedig a rövid, békés, gyermektelen házasságommal. Itt valóban pompásan lehet üldögélni. Mikor érkezett?

– Tegnap este. És ön, asszonyom?

– Már két hete.

– Megint a Villa Fortunában lakik?

– Igen. Ha csak lehet, minden fürdőhelyen a megszokott szobáimat foglalom le. És ön?

– Ezúttal a Parkhotelben szálltam meg, mert a nővéremet és az unokaöcsémet is idevárom. Az idei itt-tartózkodásomnak van egy másik célja is. Most egyenesen Berlinből jövök. A nővérem hívott oda. Azt tervezi, hogy a saját elképzelései szerint házasítja meg a fiát, nekem pedig az a kellemetlen feladat jutott, hogy észhez térítsem Haraldot. Az unokaöcsém megint szabadjára engedte a forró Hochberg-vérét, és adósságokba verte magát. Sajnos nem segíthetek rajta, mert a nyugdíjamon kívül nincs más jövedelmem.

– De hiszen az unokaöccsének, a hochbergi családi birtok urának aligha lehet szüksége az ön segítségére!

– Nos, bizonyára tudja, kedves barátnőm, hogy az unokaöcsém az egyik legelőkelőbb ezredben szolgál tisztként. Ez jelentős anyagi kötelezettségekkel jár, amelyek túlságosan megterhelik Hochberget.

– Túlságosan? Én úgy tudtam, Hochberg anyagi helyzete elég szilárd ahhoz, hogy elbírja ezeket a terheket. Még most is örömmel gondolok vissza a legutóbbi látogatásomra, a nővére ezüstlakodalmára. Ennek már vagy hét éve lehet. Micsoda fényes ünnepség volt! Alig emlékszem, hogy valaha is részt vettem volna hasonlón. Minden hatalmas gazdagságról tanúskodott.

– Csupán csillogó látszat volt, kedves barátnőm. Sem néhai sógorom, sem a nővérem nem gondolt soha takarékoskodásra; mindig többet költöttek, mint amennyit megengedhettek maguknak. Mindent kisajtoltak Hochbergből, amit csak lehetett. Ezt még egy hajdan ilyen gazdag birtok sem bírja ki. Ha nem teszünk hamarosan valamit, megeshet, hogy az utolsó Hochberg egy nem is olyan távoli napon koldusként ül majd büszke kastélyában. Ezért alaposan megértettem vele, hogyan állnak a dolgok; olyan alaposan, hogy kis híján összevesztünk. Mégsem hagyhatom, hogy vakon rohanjon a vesztébe. Már ott tartunk, hogy csak egy igen előnyös házasság mentheti meg Hochberget a pusztulástól. A nővérem talált is neki megfelelő menyasszonyt. Tudja, hogy a nővérem meglehetősen hűvös, érzéketlen teremtés; még a fiához sem fűzik különösebben mély érzelmek. De buzgón igyekezett fényes házasságot előkészíteni Harald számára, nyilván a saját érdekében is. Harald azonban hallani sem akart erről a kényszerű megoldásról, nem akarta feladni a szabadságát, így hát a nővérem engem hívott segítségül.

– Támogatta a nővére tervét?

A báró von Marsalis asszonyra nézett, és sóhajtva bólintott. – Igen, mert már nincs más kiút. Pedig igazán jobban szeretném, ha olyan feleséget találna, akit szeret, és akinek a kedvéért szakítana ezzel a féktelen élettel. Ehhez azonban már túl késő, csak a gazdag házasság maradt. Ezért aztán – akaratom ellenére – nekem is rá kellett beszélnem, hogy teljesítse az anyja kívánságát.

– Sikerrel járt?

– Igen, végül kettőnknek együttes erővel sikerült rávennünk Haraldot a beleegyezésre. Most pedig a napokban ide kell érkeznie az anyjával, mert a szóban forgó fiatal hölgy jelenleg Baden-Badenben tartózkodik a bátyjával. Ez a báty az apjuk első házasságából született, és tüdőbeteg; ezt korán elhunyt anyjától örökölte. A lány az apjuk második házasságából való, de a szülei néhány éve meghaltak. Így a testvérek árván maradtak, és egy nagy kohóművet meg többmilliós vagyont örököltek. Ha a báty nőtlenül hal meg, ami a betegsége miatt szinte bizonyos, a lány idővel a leggazdagabb örökösnők egyike lesz, mert akkor a bátyja vagyonát is megörökli.

– Olly Larsenről van szó – jelentette ki határozottan az asszony.

A báró meglepetten nézett rá.

– Miből következtet erre? Hiszen egyetlen nevet sem említettem.

– Nem, valóban nem. De a milliomos örökösnők, akiknek tüdőbeteg bátyjuk van, nem szaladgálnak tucatjával. Az én éles szememnek annál könnyebb volt ráismernie a leírásból, mert ismerem a fiatal hölgyet és a bátyját. Itt-ott már találkoztunk utazásaink során, és véletlenül most is ugyanabban a panzióban lakunk.

– Ó, ez igazán érdekes! Én nem ismerem őket személyesen, és természetesen nagyon kíváncsi vagyok rájuk. Talán segíthetne megismerkednem velük.

– Ezt könnyen elintézhetjük, báró. A fiatal Larsen úr, aki minden gazdagsága ellenére nagyon is szánalomra méltó, keresi a társaságomat, és szívesen beszélget velem. Okos, finom lelkű ember, és a beszélgetéseinkből én legalább annyit merítek, mint ő.

– Inkább Olly Larsenről meséljen valamit!

– Szívesen. Nos, csinos és okos, tapintatos, jó ízlése van… ráadásul az övé a legszebb gyöngysor, amit valaha láttam. Egyébként pedig pontosan tudja, mit akar.

– Hm. És ez minden, amit el akar mondani róla?

– További részletekkel csak akkor szolgálok, ha a legszigorúbb titoktartást ígéri.

– Természetesen megígérem, és az egész ügyben én is ugyanezt kérem öntől, kedves barátnőm.

– Akkor hallgassa tovább, báró. Olly Larsent mindig férfiak veszik körül, akik meglehetősen hevesen versengenek a kegyeiért. Ő pedig olyan leírhatatlan mosollyal fogadja őket, amelyből látszik, milyen pontosan tudja, mit ér ez a sok igyekezet. Feltűnően hűvös, nincsenek ábrándjai, és előttem nem is titkolta, hogy egyszer majd olyan férjet választ, aki a vagyonáért cserébe rangot és előkelő, régi nevet ad neki. Egészen tárgyilagosan mondta: „Az olyan lányokat, mint én, nem szerelemből veszik feleségül. Ezért örülök, hogy én sem leszek soha szerelmes.” Fennen hangoztatja, hogy nincs szíve, ez azonban nem akadályozza meg abban, hogy megható szeretettel ragaszkodjon beteg bátyjához.

Senden báró elgondolkodva nézett a terasz mellvédjén túl a fürdővendégekre, akik megtöltötték a tágas teret, és a fürdőzenekar hangversenyét hallgatták.

– Tehát ezt a nőt szánta a nővérem a fiának – mondta félhangosan.

– Úgy látom, nem egészen ért egyet vele, kedves barátom. Azt tanácsolom, előbb alkosson róla saját véleményt. Szerintem a fiatal hölgy kiválóan illene a büszke tengerparti kastély úrnőjének. Méltó környezet lenne számára. Mivel az unokaöccse is éppilyen hűvös érzésekkel készül erre a frigyre, legalább egyikük sem marad adósa a másiknak. Ismerik már egymást személyesen a fiatalok?

– Igen, a télen ismerkedtek meg Berlinben, amikor Larsen kisasszony átmenetileg ott tartózkodott. Egyébként többnyire a hüttenfeldei villájában él. A nővérem már akkor megtette az első lépéseket, és azóta is levelezik a fiatal hölggyel. Most találkozót beszélt meg vele ide, és reméli, hogy megállapodnak a házasságban. Ha lehet, szeretném megismerni Larsen kisasszonyt, mielőtt az unokaöcsém megérkezik.

– Erre már ma alkalma nyílhat. A testvérek el akarnak jönni a hangversenyre. Hamarosan itt kell lenniük. Majd megkérem őket, hogy üljenek ide hozzánk.

– Pompás. De kérem, egyelőre ne árulja el, hogy Harald Hochberg az unokaöcsém!

– Rendben, rendben, báró. Amíg pedig a testvérek felbukkannak, mutatok innen néhány érdekes embert, akit érdemes megismernie.

